Papersnake/gushiwen huggingface dataset:
丙申冬游黄山
赵滂（宋代）

蒐括山林尽，诛求鸟雀悲。
力微思引避，势迫遂相夷。
误返屠羊肆，空忧漆室葵。
浮丘如可觅，携手访安期。
谒金门
卢祖皋（宋代）

寒半退。斜掩小屏珠翠。柳眼才醒桃欲醉。日高帘影碎。

暗解鸳醒罗带。独立晚风谁会。心事悠悠人好在。画桥流水外。
华亭百咏·白龙潭
许尚（宋代）

神物幽潜地，沧沧水接空。
不缘尝应祷，谁识有殊功。
书吴祭酒集 其二
张金镛（清代）

合肥司马虞山叟，鼎足声名莫共论。初愿岂殊陶隐士，义心终胜赵王孙。

余生白发悲歧路，故国青山有泪痕。肠断龟年谭往事，宫槐秋雨最销魂。
戏悼如禅师
嵩禅师（宋代）

继祖当吾代，生缘行可规。
终身常在道，识病懒寻医。
貌古笔难写，情高世莫知。
慈云布何处，孤月自相宜。
贫居
张景脩（宋代）

茅檐月有千金税，稻饭年无一粒租。
生事萧条人问我，水芭蕉与石菖蒲。
观柳道传太宰留题惠山诗卷
周文孚（明代）

五云楼阁锦成堆，仿佛山光百里开。天上神龙行雨去，日边骢马踏花来。

千年兰若春余梦，百世文章劫后灰。惟有石泉流不尽，月明犹照鹤飞回。
挽北磵
徐集孙（宋代）

本分参禅学，吟中透一关。
清名传北磵，遗像在南山。
石塔人千古，烟梯屋数间。
诗魂何处觅，应伴白云閒。
清逸斋为卞秀深题
徐庸（明代）

赤栏桥跨清溪水，好雨频将紫苔洗。轮蹄不到小斋前，养高人在冰壶里。

满庭芳草见生意，五色牙签尽经史。纬箫帘捲日初长，心契圣贤求妙理。

金徽玉轸旧纹断，三尺短琴横绿绮。有时弹弄太古音，明月清风涤尘耳。

读书鼓琴慕往昔，往昔虽远道则迩。许由巢父皆隐人，伯夷叔齐亦君子。

况君家世出右族，逸驾不同流俗比。长歌几度望南山，数点峰峦落窗几。

吾宗本出徐□王，家世自昔居南方。遥遥华冑几千载，至今水木多流芳。

君家得派最蕃衍，宅第别搆神仙乡。青松翠竹冰雪操，紫芝瑶草烟霞香。

闲门深掩坐清昼，肯待鬓发生秋霜。两京胜槩旧历览，治装又复之湖湘。

阊门杨柳啼早鸦，吴姬压酒唤客尝。云帆高挂竟西上，万斛舟稳风扬扬。

三江五湖一飞渡，醉倚舵楼歌慨慷。平生胆气一雄壮，手拔长剑享穹苍。

虹光直贯牛斗畔，魍魉魑魅俱潜藏。方今天下正太平，讴歌击壤如虞唐。

人生何幸遇斯世，千载一日无低昂。织鸟东西时易迈，一百五日来青阳。

姑苏台下拟相候，倾倒珠玉开锦囊。纪行几首句清健，声调不减刘文房。
寂历古关道二首
李廌（宋代）

寂历古关道，早秋生晓寒。
空蒙朝雨细，憔悴客衣单。
事逐烟鸿远，情随雪鬓闲。
萧萧倦游意，天际路漫漫。
奉和元阳余文学诵先君之作
区元晋（明代）

山斗人能仰旧名，岂徒词垒称长城。教贻后裔惟清白，德表门长自准程。

薇省恩波同海阔，臬台霜月彻霄明。痴儿拜睹儒英诵，感恋难忘表劝声。
游峨眉十一首
冯时行（宋代）

岩峦皆创见，草木半无名。
翠削山山玉，光摇树树琼。
岭云随客袂，谷响答僧行。
清绝浑无寐，空山月正明。
秋感 其三
黄家鼎（清代）

南军苦守过中秋，械尽粮虚似楚囚。火箭已穿鹅卵鼻，霜旗莫蔽凤皇头。

谁怜忠义诸罗县，休问荒凉直隶州。昨夜将星潜徙度，郡民浪说尚依刘。
病中戏书
陆游（宋代）

食笋动衰疾，清羸逾两旬。
药囊随卧起，诗句杂吟呻。
架足书签蠹，窗凝酒榼尘。
免从官乞假，且喜是闲身。
二月十九日度大庾岭题云封寺四首
杨万里（宋代）

梅山未到未教休，到得梅山始欲愁。
知道望乡看不见，也须一步一回头。
病中九首
刘克庄（宋代）

鸦叫方知日出东，起瞻宇宙尚朦胧。
空花久已参诸老，岩电何朦似阿戎。
乍可一灯虚空白，绝胜千炬火城红。
痴人苦爱清凉散，道是肝家热上攻。
靖台随军入鹿耳门
施世骠（清代）

僻峤潢池弄，王师待廓清。海门奔兕虎，沙岛靖鲵鲸。

壁垒翘军肃，朝暾画戟明。霜飞金雀舫，水涨碧波缨。

梐枑火荼列，铃钲鹅鹳成。峰头孤月落，帏帐正谈兵。
答裴处士
韦应物（唐代）

遗民爱精舍，乘犊入青山。来署高阳里，不遇白衣还。

礼贤方化俗，闻风自款关。况子逸群士，栖息蓬蒿间。
过杨华父宅与二僧同舟不及访
方回（元代）

每喜佯狂叟，穷途说共财。
忽辞酒仙市，径上客星台。
鼓枻携支遁，过门忆老莱。
恐劳难黍具，或可致新醅。
清明
安嵥（清代）

初传榆火到柴门，省识春光已满园。莫道寻访无胜地，新烟深锁绿杨村。
仙家
谢晋（明代）

神枣如瓜世所知，龙随杖化亦何奇。春光长占瑶池上，不信蟠桃结子迟。
子大有游东山之约以诗相趣因次其韵
王炎（宋代）

万杉深处一轩开，秀色参天费壅培。
我为不知林壑趣，黄粱梦觉却归来。
胥泽民招饮二首 其二
孙觌（宋代）

苍茫夜气合，渺渺风露清。篮舆兀醉梦，翩若孤雁征。

老马志万里，络首丧其生。十年饱刍豆，立仗不敢鸣。

自识酒中趣，承辞身后名。皎皎一片心，不受宠辱惊。

清风悲永夜，万窍同一声。醉里有归路，彷佛游化城。
宿苦水
颜检（清代）

昨日宿沙泉，今日宿苦水。沙泉泉不甘，苦水水非旨。

水胡以苦名，事则以实记。以此例沙泉，纯盗虚声矣。

日午闻村鸡，我车适至止。茶炉手自烹，松炭烟徐起。

挹彼峡水来，悟彻清冷指。古琴和者希，独弹有妙理。

澹味知者谁，交深莫与此。愔愔证素心，穆然思君子。
题韩滉田家风俗图用旧题者韵 其六 砻
弘历（清代）

初扬藉簸风，再砻资石齿。有如琢磨功，斐然乃君子。

为仓欲洁好，为廪欲高峙。珍重语儿孙，宁容轻视此。
次韵许唐臣丈
王灼（宋代）

目断扬州泪似江，龙舆半夜狩南邦。
徒闻四野方多垒，可惜黄旗漫绕杠。
浊酒有神磨岁月，愁山无赖入轩窗。
青萍三尺将生鏽，愤气峥嵘只自降。
青山晚望
许棠（唐代）

昔人怀感处，此地倍魂消。四海经摇落，三吴正寂寥。

风移残烧远，帆带夕阳遥。欲继前贤迹，谁能似隐招。
临安邸中即事且谢诚斋惠诗十二首
袁说友（宋代）

只作离家一月程，如今一月正飘零。
定非官禄星临命，想见流年是客星。
舟泊南湖有怀（二首）
杨基（明代）

纱衣罗扇一时裁，两两三三作伴来。
正是吴中好风景，范家园里杏花开。
山城晚望
李确（清代）

南山带城曲如抱，清溪绕郭明于缟。溪边红树岭头云，秋去无人共幽讨。

登城倚阑发浩歌，俯仰岁月悲蹉跎。天地岂是有情者，人何对此伤情多。

无情物态年年好，有情之人空复老。不信问之往来潮，沧桑岁度蓬莱岛。
露坐戏嘲星月
杨万里（宋代）

东生定西归，月岂不识路。
何须债长庚，夜夜引行步。
星住月不行，星行月不住。
无人问阿娣，此事竟谁主。
不知听金蟆，无乃由玉兔。
来夜偷此星，看日归何处。
野泊对月有感
周莘（宋代）

可怜江月乱中明，应识逋逃病客情。
斗柄阑干洞庭野，角声凄断岳阳城。
酒添客泪愁仍溅，浪卷归心暗自惊。
欲问行朝近消息，眼中群盗尚纵横。
醉后放舟焦山乘月而归因赋长史
钱林（清代）

火云烧山山欲焦，船头湿翠风萧萧。孝然高卧唤不起，洞口瞥有仙人招。

孤筇入手凌山椒，轩然杰阁开松寥。天光徘徊鹳雀喜，水气合沓鱼龙骄。

是时江空初上潮，淡白尽处青为缭。鲛宫倒影晃金碧，海上复见秦时桥。

碧城凉梦来迢迢，屏间枯坐茶烟消。老僧欲定定不得，波心一月如珠跳。

倚阑何人横玉箫，金支翠旗纷荡摇。我疑混沌死千载，浮出郭墓青峣峣。

南宫之石不可标，东坡之带安可要。风流一替水天冷，岂惜为尔飞三蕉。

酒酣我亦回兰桡，中流恰遇相妃朝。一声柔橹过江去，鸥花鹭叶秋魂飘。
寓思
胡俨（明代）

红槿花开秋叶飞，青山日落蝉声悲。美人娟娟隔河汉，玉佩明珰将遗谁。

别来岁久音尘绝，徒有相思寄明月。明月照人不照心，海枯石烂思转深。

抱琴欲鼓无人听，掩抑冰弦直至今。
送家定国朝奉西归
苏辙（宋代）

我怀同门友，势如晓天星。
老去发垂素，隐居山更青。
退翁联科发，俯仰三十龄。
仕官守乡国，出入奉家庭。
鹄鹭性本静，芷兰深自馨。
新诗得高趣，众耳昏未听。
笑我老忧患，奔走如流萍。
冠裳强包裹，齿发坐凋零。
晚春首归路，朱轓照长亭。
县令迎使君，彩服导辎軿。
长叹或垂涕，平反知有令。
此乐我已亡，虽达终不宁。
花上月令
吴文英（宋代）

文园消渴爱江清。酒肠怯，怕深觥。玉舟曾洗芙蓉水，泻清冰。秋梦浅，醉云轻。

庭竹不收帘影去，人睡起，月空明。瓦瓶汲井和秋叶，荐吟醒。夜深重，怨遥更。
读史感兴
黄文雷（宋代）

仙栖固多名，世但知蓬莱。
九州复九州，广大莫可该。
翩翩牧鹤童，巧笑如婴孩。
授我紫玄章，归路玉笛哀。
苍寒不可觅，但有清风来。
偪仄宁久居，浮生多尘浮。
山居诗
释延寿（宋代）

心地须教合死灰，藏机泯迹绝梯媒。
芳兰只为因香折，良木多从被直摧。
寒逼花枝红未吐，日融水面绿全开。
支颐独坐经窗下，一片云闲入户来。
一日
张镃（宋代）

一日不炷香，已若神不清。
一日不觅句，更觉身不轻。
是身不地间，假物舒其情。
君看屐与锻，自可了一生。
世上纷纷蛮与触，两眼看渠怜不足。
炉烟未断诗已成，更肯愁吟头白曲。
文宣王及其弟子赞
宋高宗（宋代）

伯兹雩娄，务学实著。
三千之位，七十是预。
匪善莫行，惟德乃据。
纪干前书，式彰厥誉。
东坡引 泛舟访皆令闺友
归淑芬（明代）

樱桃红已足，日觑苔痕绿。纶竿钓罢清溪曲，一村钓落熟，一村钓落熟。

闲愁莫展，翠蛾频蹙，强抱清琴对修竹。池边有侣堪联续，山儿画半幅，山儿画半幅。
出蛱二首 其一
杨万里（宋代）

朝来入峡闷船迟，也有欣然出峡时。山色亦如人送客，送行倦了自应归。
轻柔杨柳挟春妍孤梗梅花结雪缘此是乾坤大
艾性夫（元代）

太史谈天术转灵，相看犹自眼青青。
步占若上清台去，莫说江湖有客星。
洪秘监徐常丞有诗贺余休致次韵四首
刘克庄（宋代）

既衰戒得久书绅，所得毫毛所失身。
疏传画图传不朽，胡公粪土谤如新。
古询黄发非无意，今击苍生尚有人。
吾老而休君未可，时来遍与物为春。
送李泾州审言二首
梅尧臣（宋代）

古章乘一障，不过提千兵。
今握数万众，独自制名城。
诸将俯听命，莫敢辄吐声。
堂下选騕褭，帐中图峥嵘。
山川在目中，虏寇来必平。
谁人识谢艾，只是一书生。
附：轩诗
王轩（唐代）

佳人去千载，溪山久寂寞。野水浮白烟，岩花自开落。

猿鸟旧清音，风月闲楼阁。无语立斜阳，幽情入天幕。
寄赠李惟贞侍御时清戎三楚将赴岭南
王世贞（明代）

十道兵符事更新，少陵歌罢点行频。那知使者车前泪，转作君王笔底春。

五岭可应任尉戍，三苗今是舜阶人。青灯促膝还思郢，愧杀囊封上紫宸。
白下春游曲七首
何良俊（明代）

双眉如黛发如云，背立踟蹰避使君。
忽觉香风来陌上，回身微动石榴裙。
正月十五日与兄弟清坐灯下不饮取黄精荔子甘
李弥逊（宋代）

江城无地可开颜，学剪星裘闭户看。
手擘方红调儿女，漫将一笑当追欢。
都门道
李序（元代）

清晨出南陌，平旦下城闉。东风微淡荡，草木一何新。

郁郁游子情，祁祁女如云。翩翩桃花马，辘辘翠车轮。

娟娟珠帘下，袅袅看行人。回眸不相见，摇动陌上春。

岂不频见之，匪我所思存。所思在远道，感激意重陈。

愿为双飞燕，南北长与亲。云霞不相隔，飞越复经秦。
雨后
胡宗仁（明代）

阴阴春日暖风轻，新水溪湾到岸平。
宿雨湿山深树暗，夕阳开浦远山明。
芍药花开招大众看
饶节（宋代）

年来春色妙无穷，芍药今朝又破红。寄语满堂枯木众，野花香径好携筇。
感花
吴芾（宋代）

千花到底不如梅，胜赏犹宜踏雪来。
今日满天长是雨，如何花下得徘徊。
荔枝歌
杨万里（宋代）

粤犬吠雪非差事，粤人语冰夏虫似。
北人冰雪作生涯，冰雪一窖活一家。
帝城六月日卓午，市人如炊汗如雨。
卖冰一声隔水来，行人未吃心眼开。
甘霜甜雪如压蔗，年年窨子南山下。
去年藏冰减工夫，山鬼失守嬉西湖。
北风一夜动地恶，尽吹北冰作南雹。
飞来岭外荔枝梢，绛衣朱裳红锦包。
三危露珠冻寒泚，火伞烧林不成水。
北人藏冰天夺之，却与南人销暑气。
种决明
黄庭坚（宋代）

后皇富嘉种，决明著方术。
耘锄一席地，时至观茂密。
缥叶资芼羹，缃花马蹄实。
霜丛风雨余，簸簸场功毕。
枕囊代曲肱，甘寝听芬苾。
老眼愿力余，读书真成癖。
李修伯山居
真山民（宋代）

俗子自不到，幽扉何必扃。
苔衣和月卧，山雨杂泉听。
有发徒斑白，无名入汗青。
未应閒此事，尚可扫玄经。
送少司空何燕泉谢病归衡山
湛若水（明代）

君来钟山秀，君去衡山高。问山何以高，为有人之豪。

山高得撑天，炼石可补地。君今采药行，为我重留意。
夜酌不能成趣辄命儿辈出韵引杯得二首 其一
陆容（明代）

白雁南来送蚤霜，江枫一夜换新妆。风缘吹万空人籁，月欲成三过女墙。

秋蚁抱香浮暖液，荷蜂含蜜褪枯房。茶铛泣处声如橹，错认书斋是野航。
耕云锄月寄贞居二首 其一
周驰（元代）

买山灵山下，石多如羊群。造物为我耕，种之皆白云。

汹涌初郁勃，散漫还氤氲。收归方寸间，吐作五色文。

一笑顾妻子，未用愁空囷。
柳
张旭（唐代）

濯濯烟条拂地垂，城边楼畔结春思。

请君细看风流意，未减灵和殿里时。
广轮疆里图
清浚（明代）

万里山川咫尺中，江河迢递总朝东。当时汉帝曾披此，邓禹因之立大功。
十三四用喜雪韵四首 其一
吴潜（宋代）

安西都护肯辞难，不怕亡胡起怨端。节义士知堪作使，神仙人岂恋为官。

寒肩此际如楼耸，眩眼当年似席看。百丈山中谁筑室，是中非隘亦非胖。
初到梅花庄口占寄诸法侣 其三
释今但（明代）

一丘一壑正相宜，水秀山清慰所思。块石枕头何代事，寥寥古道忆吾师。
八月五日中部官舍读唐历天宝已来追怆故事
舒元舆（唐代）

将寻国朝事，静读柳芳历。八月日之五，开卷忽感激。

正当天宝末，抚事坐追惜。仰思圣明帝，贻祸在肘腋。

杨李盗吏权，贪残日狼藉。燕戎伺其便，百万奋长戟。

两河连烟尘，二京成瓦砾。生人死欲尽，揳业犹不息。

肃宗传宝图，寇难连年击。天地方开泰，铸鼎成继述。

万国哭龙衮，悲思动蛮貊。自此千秋节，不复动金石。

悲风扬霜天，繐帷冷尘席。零落太平老，东西乱离客。

往往为余言，呜咽泪双滴。况当近塞地，哀吹起边笛。

抚几观陈文，使我心不怿。花萼笑繁华，温泉树容碧。

霓裳烟云尽，梨园风雨隔。露囊与金镜，东逝惊波溺。

昔闻欢娱事，今日成惨戚。神仙不可求，剑玺苔文积。

万古长恨端，萧萧泰陵陌。
涵辉阁次韵
刘跂（宋代）

光风冉冉动平湖，花草幽香满坐隅。薰暖颇如欢伯在，萧閒宜与此君俱。

可无剡水乘舟兴，端是郊居作赋图。借与禅翁有幽事，一支筇竹倚圆蒲。
斋居感兴二十首 其十一
朱熹（宋代）

吾闻包牺氏，爰初辟乾坤。乾行配天德，坤布协地文。

仰观玄浑周，一息万里奔。俯察方仪静，隤然千古存。

悟彼立象意，契此入德门。勤行当不息，敬守思弥敦。
送周密学知真定府
郑獬（宋代）

白发汉中郎，旌旗下建章。
雪通沙路润，春入塞云黄。
地势井陉口，天文大昴旁。
平时卷金甲，壮略寄壶觞。
寄题宜春使君定叟张兄隐斋
朱熹（宋代）

大专槃万生，异体实同气。云胡分彼己，直以私自蔽。

君家桂林伯，德学妙一世。闭户不忘忧，缨冠矧行义。

眷言介弟贤，四益谨先畀。千里各分符，一心同尽瘁。

远题斋户册，来表栖息地。系述写心胸，俯仰资惕厉。

阳嘉既涤荡，阴慝失封闭。介然彼苛痒，嚇若我黥劓。

拊摩极哀恫，征取敢常艺。战兢一日力，洋溢四封被。

君看物我间，隐显岂殊致。愿反振民功，更懋根本计。
湖屿
李石（宋代）

我昔泛洞庭，白波大如屋。
水天两相际，渺渺浸坤轴。
小舟掀簸两，呕眩篷底伏。
忽然得岛屿，便欲缒船宿。
西归收惊魂，且濯泥土足。
东湖一席地，江脉自渟蓄。
烟雨相吐吞，几席染湖渌。
汀洲红白花，游泳杂凫鹜。
横流溢四海，未暇较吴蜀。
骇我时世情，风波戒平陆。
春日杂诗 其二
陈士廉（清代）

痛哭陈书累万言，兰呻蕙叹诉烦冤。君王爱老臣年少，合托湘流吊屈原。
酒泉子
韦庄（唐代）

月落星沈，楼上美人春睡。绿云欹，金枕腻，画屏深。

子规啼破相欹梦，曙色东方才动。柳烟轻，花露重，欹难任。
南乡子·为亡妇题照
纳兰性德（清代）

泪咽却无声，只向从前悔薄情。凭仗丹青重省识，盈盈，一片伤心画不成。
别语忒分明，午夜鹣鹣梦早醒。卿自早醒侬自梦，更更，泣尽风檐夜雨铃。
至直学士院樊伯撝家
陈著（宋代）

远树晴堪数，孤云暝欲遮。
自怜江海迹，能到友生家。
落日明江色，轻风动麦花。
相看吾鬓白，不必问年华。
诗偈 其九十五
庞蕴（唐代）

教君一个法，有事无处避。若能如理修，存本却有利。
和杨六尚书喜两弟汉公转吴兴鲁士赐章服…长句见示
白居易（唐代）

华筵贺客日纷纷，剑外欢娱洛下闻。朱绂宠光新照地，

彤襜喜气远凌云。荣联花萼诗难和，乐助埙篪酒易醺。

感羡料应知我意，今生此事不如君。
苏仁仲计议挽章二首
吕祖谦（宋代）

登门畴昔奉从容，婺越之间一水通。
今日江东无贺老，去年床下拜庞公。
旧来论议多遗落，新出传闻或异同。
已矣从谁判真赝，汗青连屋未施功。
用黄侍郎韵题宇文发运瑞萱亭二首
魏了翁（宋代）

春风拍拍寿觞前，人有何忧树尔萱。
老眼未忘儿女爱，花随人意瑞家园。
和钱德循古意二首之二
贺铸（宋代）

维汉南有箕，垂象列三辰。
长司簸扬职，糠秕居前尘。
满庭芳 闻雁
曹贞吉（清代）

细草摧霜，寒风败叶，楼头一雁初鸣。偶来嘹呖，何事恰关卿。

惆怅沙平月落，衡阳路、几点峰青。还堪忆，江枫渔火，只影傍人明。

伶俜。山枕上，梦回酒醒，哀韵偏清。更阶前蛩语，林外秋声。

同是一般憔悴，算只少、猿叫三更。从今去，湘流曲折，莫近小窗横。
春游
佚名（宋代）

一点春山一点愁，一丝暮雨一声鸠。
病中况更缘诗苦，夜去可堪无酒休。
王乔墓
卓尔堪（清代）

何年封马鬣，衰草野烟寒。杳渺双凫舄，荒唐一玉棺。

仙人宁有死，尘世漫同观。不信徵毛女，冲霄长羽翰。
代答
郑刚中（宋代）

高才沐新诗，笔力回万牛。
讽我挽河汉，溥将膏泽流。
吾闻天甚仁，爱民颁九畴。
人间失彝叙，乃有偏毗忧。
列星但随旋，一气同浮游。
讵敢弄天柄，私恩回旱头。
胡不自修德，和气浃九州。
奚烦雕肾肠，诗章远相求。
君其谕乡邻，此外无良谋。
尚几驻车骈，俯为观有秋。
次韵尧明见和因及李萧远五诗 其四
吕本中（宋代）

万里星河指顾间，此中何自著江山。精金百鍊终无用，才与佳人照指镮。
孙使君见招以不苕荤得醉因过南禅老饭小休庵
毛滂（宋代）

城南病客食不足，日与天随争把菊。
饥肠昨作细泉响，岂识韭齏并豆粥。
五州自有定远侯，虎头燕颔飞食肉。
门前麴封何足道，酒出兵厨泻春瀑。
康成温伟秀两眉，何啻五斛当一斛。
席中珍句出半酣，但惊墨迳通群玉。
不知清风静扫脾，徒见秋电寒摇目。
相君脱粟好名尔，何用留侯归辟谷。
我今枯槁固其分，尚未有閒气蟠空腹。
侯当下士屈体貌，屡唤不来仍不逐。
羊臑鱼尾痴不食，却觅山僧煮寒蔌。
敢烦庞生要栗里，欲谢杨公向疏属。
午庵聊拂偃月床，卧听春飚过修竹。
渔父·渔父饮
苏轼（宋代）

渔父饮，谁家去。鱼蟹一时分付。酒无多少醉为期，彼此不论钱数。
瑞龙吟·用清真韵
李岳瑞（清代）

江城路。曾见绀蕊霏花，翠阴笼树。虹桥三尺柔波，画船载酒，东树飏处。

漫吟伫。何意梦游重到，旧时庭户。愔愔小阁黄昏，恨烟怨柳，栖鸦对语。

前度玉人天远，锦筵箫管，谁家歌舞。还恐望中青山，眉黛非故。

红楼绣箔，慵赋閒情句。凭谁问、惊鸿倩影，轻鸾纤步。

镜里朱颜去。酽寒倦理，鸳机断绪。愁把衰杨缕。芳事晚、沈沈瑶华今雨。

夜凉雁寂，一襟秋絮。
美女篇
徐威（明代）

我家江之右，桀构龙洲南。裁衣并织素，自年十二三。

箜篌不足并，诗书乃所湛。时有夸毗女，投帨来相参。

越白面黯黯，楚娃耳耽耽。缩尔谢娥遁，腼然西施惭。

我有玉跳脱，结腕固相堪。我有金爵钗，头上云鬖鬖。

庸人多外悦，君子或内探。不幸入无盐，媒氏丛戏谈。

抚膺空长息，乾坤失泓㴠。
适从县门下经西湖上归见竹间桃花盛开湖上景物一新因成两绝句呈向宰 其二
王庭圭（宋代）

何处春深刺史家，园林犹锁晋朝花。风烟况接西湖水，重起书斋对郡衙。
闻征瓦氏兵至
杨氏（宋代）

绣门旗下陈如云，万里提兵净寇氛。
多少材官屯海畔，策勋翻仗女将军。
补牛尾八阕乐歌辞 其六 达地功
张孟兼（明代）

若掘大象兮，调太鸿。乘精拱默兮，耳目内通。维率九寰以承流兮，顺轨从。

风亮天工兮，一人斯隆。
题兰江言上人院二首
贯休（唐代）

一生只著一麻衣，道业还欺习彦威。

手把新诗说山梦，石桥天柱雪霏霏。

只是危吟坐翠层，门前岐路自崩腾。

青云名士时相访，茶煮西峰瀑布冰。
郁林观三言诗刻
祖无择（宋代）

犯惊涛，航溟渤。
披宿莽，屐崛{山勿}。
愒磐石，解簪韨。
挹飞泉，醒心骨。
挥高论，谢俗物。
思古人，忽终日。
足饮酣，清思逸。
即绝壁，试奇笔。
千万言，苍藓没。
后有人，为吾拂。
【越调】寨儿令_夜已阑，灯
刘时中（元代）

夜已阑，灯将灭，纱窗外昏擦剌月儿斜。越求和越把个身子儿月。耳轮儿做死的扯。吃敲才胼定也，子怕你悔去也。
独坐视老奴灌园
陆游（宋代）

东窗日晚独愁予，眼闇年来颇废书。
赖有吾家老阿对，相从引水灌园蔬。
咏张公奭庐墓有芝三本
邹浩（宋代）

此芝初无根，生自孝诚里。孝哉本于诚，非缘利心起。

无芝非所怍，有芝非所喜。不期芝有无，秀出乃如此。

养志勤色难，送终极哀毁。既葬不忍归，结庐独留止。

孺慕秋复春，泪接九泉水。比邻或未知，天已知之矣。

因芝示邦人，邦人争赞美。会逢当路贤，荐此八行始。
梅花喜神谱·小蕊一十六枝
宋伯仁（宋代）

垂垂生井上，游子休整冠。
道旁徒自苦，青眼谁能看。
玉梅香慢
佚名（宋代）

寒色犹高，春力尚怯。微律先催梅拆。晓日轻烘，清风烦触，凝散数枝残雪。嫩英妒粉，嗟素艳、有蜂蝶。全似人人，向我依然，顿成离缺。裴回寸肠万结。又因花、暗成凝咽。拈蕊怜香，不禁恨深难绝。若是芳心解语，应共把、此情细细说。泪满阑干，无言强折。
句
谢僎（宋代）

何时锁錀入吾手，尽发天仓赈世穷。
赠严冬友 其二
鲍之钟（清代）

丁卯桥边旧有村，维舟相访值黄昏。客愁近转山阴棹，乡梦遥连白下门。

云暗西津分雁影，月明南浦失潮痕。林宗此日方游艺，剪韭何人共夕飧。
癸卯人日送李千秋还杭
牟巘（宋代）

喜闻罨画初回棹，便拟共公吟过春。何事客乡还送客，今朝人日更愁人。

风吹杯面梅花老，路转裙腰草色新。只恐西湖留不住，重来好为活疲民。
题赵松雪画扶弹图
柯九思（元代）

夜合花开昼漏迟，王孙游骑出平堤。玉鞭缓策青林下，回首风前听子规。
挽邓母吴太君
成鹫（清代）

昔有高人吴仲书，笔花幻出真芙蕖。兴来赠我一大轴，画工如山逊不如。

我时握手发大笑，多君厚意非区区。山僧本是种莲者，识得莲花真与假。

真花非色亦非空，不用丹青更图画。西方圣人老画师，万法惟心心不知。

虚空作纸须弥笔，香水之海为墨池。写作莲花花九品，五色五光空五蕴。

有人直下便承当，垂手提携亲接引。先生领话无几何，翻身跳出莲花涡。

一花一叶独留赠，连枝同气仙陀婆。仙婆去后谁堪似，阿姥逢僧发欢喜。

古佛巍巍金色身，留与宝光受瞻礼。大兴佛事非偶然，檀那不取功德天。

金银台上七宝地，一超直到燃灯前。燃灯含笑受记莂，清净流璃贮明月。

刹那现作居士身，珍重重来为君说。君家有凤栖梧桐，九苞养就翔高风。

阶前手植三珠树，众雏鸣和何嗈嗈。归时踏著来时路，佛光佛寿长如故。

白莲池上笑相逢，万德庄严金色聚。殷勤寄语女丈夫，曾见而兄领话无。

文殊不出女子定，待我罔明来更苏。
山院观花
施肩吾（唐代）

初来唯见空树枝，今朝满院花如雪。

门前为报诸少年，明日来迟不堪折。
黎惟敬北馆分韵 其一
陈绍文（明代）

曲洞不设扉，烟霞几度锁。白日万籁沉，空林坠残果。
赋得大道柳八章 其七
姚燮（清代）

垂垂千万丝，撩乱不分枝。幽怨若为结，春愁未惯持。

向谁博怜惜，工尔舞腰支。知否灵和殿，风流异昔时。
夏日田舍二首 其一
孙觌（宋代）

断堑疏新碧，长林惊远扬。鱼跳蒲叶偃，鹊起树头昂。

觅句投诗社，逃禅入醉乡。梦回残酒里，月可一庭方。
水调歌头（寿）
石麟（宋代）

九叶仙茅秀，旬浃一阳生。中山瑞气和暖，融作玉壶春。昨夜洪临跨鹤，翌早绿华骖凤，今日岳生申。须信神仙侣，引从降蓬瀛。

文中虎，寿中鹤，酒中鲸。一门盛事相继；桥梓奋鹏程。应羡华堂燕处，许大规摹涵养，大器晚方成。醒后宫花句，伫看赋琼林。
入壬辰新岁
宋祁（宋代）

五十为衰始，仍馀五岁衰。
双眸不明鉴，残鬓已纷丝。
铜虎虽频剖，荷囊信滥持。
何须依老格，先作故山期。
雪
陈允平（宋代）

楼台万瓦玉鳞鳞，遮尽人间富与贫。可笑世情刚道冷，不知片片是阳春。
永嘉黄九万见访
刘克庄（宋代）

避暑惟高卧，柴门闭不通。
子来佩明月，予起濯清风。
有墅犹当赠，无城可得攻。
灵舒如见问，今作灌园翁。
灵鸟篇
释文珦（宋代）

尝闻有灵鸟，其名为凤凰。九苞信嘉瑞，五色成文章。

其宿必丹信，其鸣在朝阳。有德斯出现，德衰还伏藏。

始至于少皞，再巢于陶唐。舜恩被动植，闻韶复翱翔。

闵其出非时，见歌于楚狂。仲尼叹不至，是亦为世伤。

荡荡二千龄，孰能致斯祥。当今迈三五，君明臣且良。

其或一来仪，足以慰万方。凤兮傥不来，吾泪徒滂滂。
嘉泰二年恭上太皇太后尊号八首
佚名（隋代）

思齐太任，嫔于周京。
至哉坤元，万物资生。
不可科测，矧可强名。
镂玉绳金，昭哉号荣。
诵山鬼
白孕彩（清代）

不知身是鬼，道路一何幽。芳草为谁折，灵修怛独留。

死生长夜恨，风雨满山愁。有字还应泣，无君宁弗忧。
追惜永嘉前政知县赵大猷时景定改元
薛嵎（宋代）

兴言民父恩犹在，何故年来尽不如。
清节苦於为士日，归装轻似到官初。
月明往事寻思遍，灯下怀人音问疎。
矫首天朝除目到，放教田里得安居。
于鳞自浙藩迁长汴臬时予实为代有赠
王世贞（明代）

十年清泌未蹉跎，已见三台岁里过。盛世词坛牛耳在，中原宦迹凤毛多。

梁园再起千秋雪，汴水遥增万里波。薇省至今江左地，代兴公意竟如何。
送邻守邂逅祭酒李公
周南（宋代）

早作将吴守，临分御李侯。
清醇瞻耈老，省素共晨羞。
乡里终全活，人家更小留。
腐儒疎懒意，白水看行舟。
游永丰寺
刘韫（宋代）

古寺峥嵘隐翠微，茂林修竹正依依。买山也作他年计，何必傍人□是非。
题张子正观察溪风亭
蔡向（宋代）

忆昨从游鄞水边，星霜荏苒几经年。
里居梁宋正连接，桥寓海山相后先。
别墅岂堪陪谢傅，后堂那复醉彭宣。
自惭憔悴成疏懒，浪许赓吟池上篇。
归自东皋得顾密斋学士书口号即寄
王太岳（清代）

看遍秋山又独归，松林樵径晚风微。寒原漠漠耕人语，烟渚沈沈浴鹭飞。

最有远心当暮景，共谁尽醉典春衣。集贤旧侣能相问，人在东皋赋《采薇》。
关内菊花更佳率成一首
弘历（清代）

香色真无二，风标只合閒。依然临曲砌，宛与见南山。

露重英犹馥，霜轻叶未殷。如何耐冷物，也觉厌边关。
木兰花慢·喜秋回霁宇
张鎡（宋代）

喜秋回霁宇，倩凉露、洗炎飙。被鹊误仙盟，经年恨阻，银汉迢迢。鹊闲更停弄杼，趁佳期、华幄傍星桥。授玉鸾骞雾霭，赠绡龙戏花娇。欢娱回首是明朝。未别已魂销。想翠轭珠轮，归途望断，斗转斜勺。人间易离易遇，尽胜如、天上各云霄。携去一梳水月，巧楼犹醉笙箫。
和东坡送仲天贶王元直六言韵五首
黄庭坚（宋代）

不怨子堂堂去，盖念君得得来。
家藏会稽妙墨，晚岁喜识方回。
送厉图南往荆州觐伯
李频（唐代）

云水入荆湘，古来鱼鸟乡。故关重隔远，春日独行长。

山溜含清韵，江雷吐夜光。郡中词客会，游子更升堂。
鹅湖双松亭
喻良能（宋代）

白壁长廊数十间，峨峨佩剑两苍官。
艳阳满目皆桃李，晚节如公可岁寒。
子随同年招游随寓观梅二首 其一
张洵佳（清代）

故人招我驻吟鞭，琼玉林中小洞天。清福自知修不到，一觞沾醉仗逋仙。
翠微山居八首
赵彦端（宋代）

岂是栽松待茯苓，且图山色镇长青。
他年行脚不归去，留与人间作画屏。
遇南厢园叟感赋八十韵
吴伟业（清代）

寒潮冲废垒，火云烧赤冈。
四月到金陵，十日行大航。
平生游宦到，踪迹都遗忘。
道遇一园叟，问我来何方。
犹然认旧役，即事堪心伤。
开门延我坐，破壁低围墙。
却指灌莽中，此即为南厢。
衙舍成丘墟，佃种输租粮。
谋生改衣食，感旧存园庄。
艰难守兹土，不敢之他乡。
我因访故基，步步添思量。
面水背苍崖，中为所居堂。
四海罗生徒，六馆登文章。
松桧皆十围，钟筦声锵锵。
百顷摇澄潭，夹岸栽垂杨。
池上临华轩，菡萏吹芬芳。
谈笑尽贵游，花月倾壶觞。
其南有一亭，梧竹生微凉。
回头望鸡笼，庙貌诸侯王。
左李右邓沐，中坐徐与常。
霜髯见锋骨，老将东瓯汤。
配食十六侯，剑珮森成行。
得之为将相，宁复忧封疆。
北风江上急，万马朝腾骧。
重来访遗迹，落日唯牛羊。
吁嗟中山孙，志气胡勿昂！
生世苟如此，不如死道旁。
惜哉裸体辱，仍在功臣坊。
萧条同泰寺，南枕山之阳。
当时宝志公，妙塔天花香。
改葬施金棺，手诏追褒扬。
袈裟寄灵谷，制度由萧粱。
千尺观象台，太史书桢祥。
北望占旄头，夜夜愁光鋩。
高帝遗衣冠，月出修蒸尝。
图书盈玉几，弓剑堆金床。
承乏忝兼官，再拜陈衣裳。
南内因洒扫，铜龙启未央。
幽花生御榻，苔涩青仓琅。
离宫须望幸，执戟卫中郎。
万事今尽非，东逝如长江。
钟陵十万松，大者参天长。
根节犹青铜，屈曲苍皮僵。
不知何代物，同日遭斧创。
前此千百年，岂独无兴亡！
况自百姓伐，孰者非耕桑！
群生与草木，长养皆吾皇。
人理已澌灭，讲舍宜其荒。
独念四库书，卷轴夸缥缃。
孔庙铜牺尊，斑剥填青黄。
弃掷草莽间，零落谁收藏！
老翁见话久，妇子私相商。
人倦马亦疲，剪韭炊黄粱。
慎莫笑家贫，一一罗酒浆。
从头诉兵火，眼见尤悲怆。
大军从北来，百姓闻惊惶。
下令将入城，传箭需民房。
里正持府帖，佥在御赐廊。
插旗大道边，驱遣谁能当！
但求骨肉完，其敢携筐箱？
扶持杂幼稚，失散呼耶娘。
江南昔未乱，闾左称阜康。
马阮作相公，行事偏猖狂。
高镇争扬州，左兵来武昌。
积渐成乱离，记忆应难详。
下路初定来，官吏逾贪狼。
按籍缚富人，坐索干金装。
以此为才智，岂曰惟私囊。
今日解马草，明日修官塘。
诛求却到骨，皮肉俱生疮。
野老读诏书，新政求循良。
瓜畦亦有畔，沟水亦有防。
始信立国家，不可无纪纲。
春来雨水足，四野欣农忙。
父子力耕耘，得粟输官仓。
遭遇重太平，穷老其何妨！
薄暮难再留，瞑色犹青苍。
策马自此去，凄侧摧中肠。
顾羡此老翁，负耒歌沧浪。
牢落悲风尘，天到徒茫茫。
游齐山用唐杜紫微韵
袁说友（宋代）

联镳出郭疾于飞，好景留人倦式微。尽日山行惟所适，夕阳堤式咏而归。

摩挲苔壁嗟前事，徙倚岩亭惜寸晖。空忆樊川秋影去，为谁重唱缕金衣。
殿前欢·对菊自叹
张养浩（元代）

对菊自叹
可怜秋，一帘疏雨暗西楼。黄花零落重阳后，减尽风流。对黄花人自羞，花依旧，人比黄花瘦。问花不语，花替人愁。
登会波楼
四围山，会波楼上倚阑干。大明湖铺翠描金间，华鹊中问，爱江心六月寒。荷花绽，十里香风散。被沙头啼鸟，唤醒这梦里微官。
玉香逦花
玉香逦，花中无物比风流。芳姿夺尽人间秀，冰雪堪羞，翠帏中分外幽。开时候，把风月都熏透。神仙在此，何必扬州。
村居
会寻思，过中年便赋去来词。为甚等闲间不肯来城市？只怕俗却新诗。对着这落花村，流水堤，柴门闭柳外山横翠。便有些斜风细雨，也近不得这蒲笠蓑衣。
题横林馆
葛胜仲（宋代）

治剧知非称，投閒得退栖。聊从诗酒污，顿免簿书迷。

幻界荣枯小，真乘宠辱齐。横林孤馆静，辰发踏荒鸡。
西京道德里
罗隐（唐代）

秦树团团夕结阴，此中庄舄动悲吟。一枝丹桂未入手，

万里苍波长负心。老去渐知时态薄，愁来唯愿酒杯深。

七雄三杰今何在，休为闲人泪满襟。
秋懹
陆游（宋代）

昨者风雨过，浩然天地秋。
年光双雪鬓，生计一渔舟。
卖药来查浦，听猿到沃洲。
平生畏暑毒，八月记初游。
点绛唇
冯去非（宋代）

秋满孤篷，翠蒲红蓼留人住。一帘香缕。边影惊鸿度。

小据胡床，旧事新情绪。凭谁诉。蜡灯犀尘。拟共西风语。
偈颂一一二首 其八十九
释清远（宋代）

释迦世尊已成正觉，弥勒大士当来下生。老卢持过岭南，达磨携来东土。

各谓度生已毕，我愿云周如何。六道四生犹在，土石诸山未殒。

净妙国土不逢，为是愿力未充。为是业果难尽，为复别有道理。

若不同床睡，焉知被底穿。
和王秘书游水乐洞
姜夔（宋代）

自是瀛洲客，还因野趣来。
解衣吟寂寞，携酒上崔嵬。
石洞山山秀，栀花树树开。
只应岩下水，相送上船回。
秋居幽兴
王禹偁（宋代）

园林经积雨，晚步思悠哉。
宿鸟头相并，秋瓜顶自开。
药田荒野蔓，屐齿没苍苔。
幽兴将何遣，燋琴贳酒杯。
哭周耿西先生
林熙春（明代）

五岭天南练水东，百年间气一儒宗。登坛邹鲁承先志，伐石边陲报主功。

钓下桃溪过尚父，纶来枫陛拟申公。玉楼何事修文急，顿令乾坤少卧龙。
绝句
黄庭坚（宋代）

春风一曲花十八，拼得百醉玉东西。
露叶烟丛见红药，犹似舞馀和汗啼。
句
汪韶（宋代）

十八九常如意少，百千亿任化身多。
超然堂
叶适（宋代）

晨兴诣曹参使驲，传呼趋庭头颈屈。
退归阖户胥吏玩，过门掉臂不入室。
宅舍空荒转颓漏，驺仆蓝缕常寒乞。
此堂岂可更超然，乍可鞅掌中怫郁。
每怜庄周齐物论，遣词旷荡违经律。
独称松柏受正命，舜何人哉尽伦匹。
萍实浮沉江汉远，剑气腾掷牛斗出。
招徕凤麟已悠缓，琢磨圭璧强坚密。
檐擎自贵竭人力，起倒相因废天质。
古今问学满天下，分寸毫厘难细诘。
以兹凛凛观万事，口不敢言心自失。
今朝幸续省仓米，且以糜煎饱时日。
人日出游湖上十首 其七
杨万里（宋代）

去岁游春屐，苔痕故可寻。人家随岸远，塔影落湖深。
记梦
陆游（宋代）

黄河衮衮抱潼关，苍翠中条接华山。
城郭丘垆人尽老，药炉依旧白云间。
减字木兰花·安禅聚落
尹志平（元代）

安禅聚落。难免区区闲把捉。聚落安禅。佛祖常忧恐落缘。山林落卧。无虑无思真快活。落卧山林。一点灵光无物侵。
太子张舍人遗织成褥段
杜甫（唐代）

客从西北来，遗我翠织成。开缄风涛涌，中有掉尾鲸。

逶迤罗水族，琐细不足名。客云充君褥，承君终宴荣。

空堂魑魅走，高枕形神清。领客珍重意，顾我非公卿。

留之惧不祥，施之混柴荆。服饰定尊卑，大哉万古程。

今我一贱老，裋褐更无营。煌煌珠宫物，寝处祸所婴。

叹息当路子，干戈尚纵横。掌握有权柄，衣马自肥轻。

李鼎死岐阳，实以骄贵盈。来瑱赐自尽，气豪直阻兵。

皆闻黄金多，坐见悔吝生。奈何田舍翁，受此厚贶情。

锦鲸卷还客，始觉心和平。振我粗席尘，愧客茹藜羹。
藏春园
范端臣（宋代）

园径萧条草树荒，半山林影净回塘。
墙根绕荠春还近，亭角舒梅暖自香。
两鬓斜知随节改，百忧差喜得身强。
寻诗问酒追豪胜，且送残年入醉乡。
南阳春日
寇准（宋代）

水满池塘花绕城，日斜南陌暖风轻。
千门柳色春烟淡，独倚高楼闻暮莺。
酬钱养心题菊
李诩（明代）

六阴复处已无阳，喜有黄花晚节香。遍插满头成故事，且倾初酿贺新妆。

餐英已惯烹调法，和药应知性味凉。老我题诗寄同好，明年为种绕书堂。
金缕曲 奉怀柏乡魏相国，时暂假归里
顾贞观（清代）

黄阁仍开卷。只敷陈、平生四字，昙聃尽遣。江左风流归冀北，霖昙九垓春泫。

看赐瓮、十围金茧。国士无双亲下拜，问感恩、知己谁深浅。

先世泽，藉公展。

副封白去经纶显。小延英、逾时伏对，怀中鹞扁。太保只今推坐论，西旅徒然贡犬。

真异数、朝参暂免。所喜圣朝无阙事，且闲删、雅颂兼谟典。

重补衮，五云剪。
天枢谣
佚名（唐代）

一条麻索挽，天枢绝去也。
虞美人
吴鼎芳（明代）

海棠不碍窗纱影，鬓亸鸳鸯领。绣棚吹落唾花红，但见余香一绣、袅晴风。

柳眠无力轻烟惹，色撩人也。罗衫闲搭画阑边，日暖融融好个、洗头天。
次韵庭藻观潮
周紫芝（宋代）

八月既望秋风高，群飞海水催江涛。水来中州八万里，至吴乃折微伤豪。

当日潮来如箭激，万弩迎潮射鸣镝。风吹海立犹至今，雪卷千堆溅青壁。

人间有海诗有翁，健如驾浪长江风。诗成便可作图画，岁好莫漫占凶丰。

坐中客怕噤不语，凭高下看冯夷舞。残音到石未肯回，澎湃犹能作宫羽。

人生快意难预谋，眼辜盛事心怀羞。老病无人唤我出，闭门枉度三中秋。
浔阳姚宰厅作
郑谷（唐代）

县幽公事稀，庭草是山薇。足得招棋侣，何妨著道衣。

野泉当案落，汀鹭入衙飞。寺去东林近，多应隔宿归。
樵歌三首 其一
郑起（宋代）

上山斸山山丁登，下山嵌山山棱层。秋残日暮归来晚，茅檐洗脚月又明，明朝早入芙蓉城。
题延月轩 其八
胡奎（元代）

我轩寻丈馀，中有天地广。灵台湛虚明，夜气接高爽。
挽俞致政
洪咨夔（宋代）

涉世万缘薄，爱书双眼明。
身从平处立，道向拙中生。
啖蔗何妨晚，栽槐恰待荣。
偈成投笔去，天阔暮云横。
寄赠致仕刘都官
司马光（宋代）

是郎年示至，辞禄一何高。
目莹棲灵气，眉疏出秀豪。
胸中自有乐，身外尽徒劳。
回首红尘地，纷纷笑我曹。
解绂沱江外，诛茅井络边。
老莱夫妇隐，韦孟子孙贤。
浮蚁邀旁舍，蹲鸱种薄田。
不须亲几杖，相望已萧然。
分得长安此去欲何依七韵送俞子宜 其七
黄衷（明代）

树柏古台上，苍苍晨带晖。柏以况君操，晖光良不微。

京城香雾尘，长傍马首飞。素袍未改色，谁能怀所依。
遣怀
杜牧（唐代）

道泰时还泰，时来命不来。何当离城市，高卧博山隈。
驾幸太学
顾临（宋代）

五纪寥寥旧典章，一朝清跸下胶庠。旗常日月随天转，文武衣冠列宿行。

拜老徒烦嗟汉室，谈经戒逸慕周王。已叨法从陪临幸，赓咏虞廷喜载飏。
题王孙口致爽亭赓陈左史韵
陈宓（宋代）

溪山一路送还迎，管领溪山有此亭。
我为举杯相劳勉，他年端不负山灵。
重九登胶山有感二首 其一
安嵥（清代）

佳节今犹昔，登高兴不侔。西林望孤屿，景榭剩荒邱。

风发空山籁，霜林古树秋。相携过松步，野菊径中幽。
礼真歇塔
释如净（宋代）

歇尽真空透活机，儿孙相接命如丝。
今无倒指空肠断，杜宇血啼花上枝。
秋月乘兴游松江至垂虹亭登长桥夜泊南岸旦游宁境院因成十绝呈君勉且寄子通 其三
朱长文（宋代）

云动鉴中双桨飞，天围林外片帆归。栏杆倚遍日云暮，坐看丹霞生翠微。
送江南闻秘校
卫博（宋代）

胸中逸气凛横秋，欬唾珠玑九州。
堪叹群儿自相贵，如君百战未封侯。
相逢不啻平生旧，一笑还从汗漫游。
好去殷勤护行李，要看鲸海试吴钩。
舟泊严滩
释绍嵩（宋代）

万里春流绕钓矶，扁舟系柳向朱扉。
悠然到此忘情处，默默无言对落晖。
伤情
孟云卿（唐代）

为长心易忧，早孤意常伤。出门先踌躇，入户亦彷徨。

此生一何苦，前事安可忘。兄弟先我没，孤幼盈我傍。

旧居近东南，河水新为梁。松柏今在兹，安忍思故乡。

四时与日月，万物各有常。秋风已一起，草木无不霜。

行行当自勉，不忍再思量。
抚宁侯母太夫人七十
卢龙云（明代）

承家奕叶播勋名，寿母兼传颂鲁声。金紫天题初锡诰，斑斓人羡世簪缨。

韬钤吴越山河誓，锁钥江淮骠骑营。陟屺总依慈训近，导舆欣藉孝思成。

鸣珈象服宜颜孺，映玉清心称锦荣。瑶岛远来千岁实，朱门时聚五侯鲭。

年稀更觉春长在，福集恒加海不盈。谢氏满庭多宝树，汉家赐露溢金茎。

南山颂美娱亲意，北极恩深报主情。诏问可同张晋国，先朝盛事岂难并。
咸平亲郊八首 其五 酌献用《禧安》
郊庙朝会歌辞（宋代）

大报于帝，盛德升闻。醴齐良洁，粢盛苾芬。
赋羲皇上人分韵得风字
邹浩（宋代）

妙达万物祖，天地生胸中。坦腹夏日眠，五柳来熏风。

不弦虞舜琴，不觞唐尧钟。况复羲皇前，岂直将无同。
初夏幽居
陆游（宋代）

野草幽花无歇时，一窗终日对东篱。
病犹独醉虽堪笑，老未全衰亦自奇。
古纸硬黄临晋帖，矮牋匀碧录唐诗。
个中疑是忘忧处，问著山翁却不知。
寄同年新涂王宰梦弼
五迈（宋代）

玉笥高嵯峨，异石光灿皠。
紫盖有佳人，出为花县宰。
佳人秀吾宗，天姿最高垲。
饮水抱丝弦，纫兰纕蕙茝。
畴昔纠郡掾，辩狱亦几殆。
人命我所争，斗粟何足爱。
上官翻相知，剡荐异寮寀。
及膺民社寄，直道肯息悔。
以柔克高明，为政尚慈恺。
农扈饱春和，荒年独不馁。
猾吏履薄霜，洗手畏纳贿。
桑间雉正驯，壁上鱼多鯘。
昔我在湘幙，相从垂两载。
书生守方拙，时妆不入队。
惟君雅知心，刮目赏奇磊。
君有桃李栽，我独芙蓉采。
无何风木悲，天乎余何罪。
归欤泣焄蒿，久矣婴病痗。
除夜接君书，乌栏墨璀璀。
访问死生余，警语鞭不逮。
为言刚近仁，直性终难改。
近乃加和平，痛自铲光彩。
万事必宗道，众流须纳海。
随时少屈伸，正直固常在。
再拜君之言，书绅戒荒怠。
时事苦间关，谁欤穆天縡。
来书尚可为，苍生久相待。
春信
程彻（宋代）

萧条冬事堂堂去，拍塞韶光点点开。
明月清风遮不断，暗香时入梦中来。
雪坡以雨阻山行有诗用以次韵
刘学箕（宋代）

为欲看山助眼明，频占鹊喜报新晴。
春光已过三之一，尘世难新四者并。
诗酒深情殊未适，水蔬薄具亦频更。
终来不似西湖好，晴雨皆堪傍柳行。
和晏司法吴城山道中韵三首 其二
萧立之（宋代）

十幅风帆十丈桅，空明双眼洗尘开。压枝梅大宜羹鼎，贯柳鱼肥更酒杯。

樯燕可能留客住，沙鸥只道为诗来。剡舟不作兴尽返，见说龙公也自猜。
和兵部郑侍郎省中四松诗十韵
刘禹锡（唐代）

右相历中台，移松武库栽。紫茸抽组绶，青实长玫瑰。

便有干霄势，看成构厦材。数分天柱半，影逐日轮回。

旧赏台阶去，新知谷口来。息阴常仰望，玩境几裴回。

翠粒晴悬露，苍鳞雨起苔。凝音助瑶瑟，飘蕊泛金罍。

月桂花遥烛，星榆叶对开。终须似鸡树，荣茂近昭回。
追昔
吴世忠（明代）

玉辇曾闻天上过，千官扈从驻滦河。
万方喜见车书混，四海宁知战伐多。
杳杳归心随白雁，萧萧残照落苍波。
春风麦秀愁难尽，回首悲歌可奈何。
真上人
宋祁（宋代）

面壁观空度几春，灵山法会更离群。
定心不动池俱满，标指无言月自分。
经叶昼閒落毳祴，空花晨静贮馀薰。
金园晤赏人谁见，万里残阳送碧云。
金陵陈月观同年三首 其二
黎廷瑞（宋代）

深衣社里强婆娑，误了东皋雨一蓑。麟也可为宣父泣，凤兮须信接舆歌。

怀金暂乐忧方大，投璧能全碎已多。此去修行留得力，世间知己是天魔。
冬至夜作（天复二年壬戌，随驾在凤翔府）
韩偓（唐代）

中宵忽见动葭灰，料得南枝有早梅。四野便应枯草绿，

九重先觉冻云开。阴冰莫向河源塞，阳气今从地底回。

不道惨舒无定分，却忧蚊响又成雷。
南歌子（示裴弟）
洪适（宋代）

强作千年调，难逾五度春。脊令继踵漫相循。休要关心药裹、也扃门。

蕙帐银杯化，纱窗翠黛颦。烧香试问紫姑神。一岁四并三乐、几多人。
水调歌头 其四 戊午九月，偕同官延庆阁过碧沚
吴潜（宋代）

重九先三日，领客上危楼。满城风雨都住，天亦相邀头。

右手持杯满泛，左手持螯大嚼，萸菊互相酬。徙倚阑干角，一笑与云浮。

望平畴，千万顷，稻粱收。江澄海晏无事，赢得小迟留。

但恨流光抹电，假使年华七十，只有六番秋。戏马台休问，破帽已飕飕。
送瑞石张太史使梁
冯奕垣（明代）

朝趋载笔侍长杨，夕捧天书出建章。正睹储星天际耀，还瞻宸渥日边翔。

川原半绕函关道，驿路遥临紫塞傍。到日诸侯应授简，马卿词赋已游梁。
送淡泉裴年兄得请归省 其二
游朴（明代）

主眷从容赐沐初，画车行望里门趋。承欢日月谁堪换，矫首云霄思转纡。

青琐几年三殿疏，天闲万队五花驹。知君未厌承明直，黼扆宵衣念正劬。
赴福宁度白鹤岭作歌
李联琇（清代）

身登白岩鼻，足踏巨鳌背。攀天不盈咫，观海直穷界。

闽陬恒燠无冬令，到此严飙飒衣带。璆然振佩凌寒空，指挥岳灵骋雄怪。

城郭在下微难辨，日轮投西低恐碍。拔戟一队张吾军，挥斧六丁凿何代。

疑是巴山蛇，食象骨不碎。绕磴摩腹高昂头，蜿蜒蜕壳半空挂。

又疑华阳龙，罚雨天所械。生缚倒竖如云梯，度人上升出尘壒。

问之土民曰不然，由昔有鹤来蹁跹。山以鹤名复象鹤，过客逾岭窥行全。

斯言验否在回望，果见如融将翔烟。终知鹤意不余弃，留送返日青行缠。

呜呼鹤势盘千里，犹恋其乡不轻徒。我今寸步费经营，海角天涯枉投趾。

久劳于外胡不休，鹤兮鹤兮为我谋。
读渔洋山人诗集感怀云图宾石超群诸先生皆渔洋裔也 其三
郑鸿（清代）

香海风流人已去，尚馀螺壳擅辞华。渊源家学千秋继，不愧诗名在杜家。
怀昔吟八首 其六 刘思庸先生
曹于汴（明代）

言念思庸翁，未老遽焉之。执谦鲁恭士，邃语匡衡诗。

当年聆一二，服膺犹在兹。懊予匪善问，未穷珠薮奇。

颇解理痿木，墓杨空潇澌。悽切向谁语，残灯照泪垂。
杂兴五 其三
方一夔（宋代）

冷看风涛起怒鹏，自惭无力逐飞腾。林泉襟韵清如水，儒素门墙淡似僧。

凉与竹奴分半榻，夜将书奶伴孤灯。人生适意祇如许，玉署金门不用登。
哭子正直讲
宋庠（宋代）

頍弁王门客，横经胄席师。
频扬四巡颂，屡析六身疑。
寂寞终嘲白，侏儒讵信饥。
一朝嗟溘尽，福善亦予欺。
烛影摇红 元宵灯宴
阮恩滦（清代）

明月随人，碧空一色烟峦照。凤城火树璨银花，争向云阶耀。

疑似红梅放了。只须臾、暖烘林表。霞觞泛艳，冰盏烧脂，楼台低峭。

彩射千层，此时倍觉春容好。南油西漆爱辉煌，罗绮纷环绕。

最是妆成闹扫。说虬签、休来报晓。今宵不禁，更买来宵，金钱多少。
诗三百三首·其一百六十
寒山（唐代）

可贵天然物，独一无伴侣。
觅他不可见，出入无门户。
促之在方寸，延之一切处。
你若不信受，相逢不相遇。
渡江云·山阴久客一再逢春回忆西杭渺然愁思
张炎（宋代）

山空天入海，倚楼望极，风急暮潮初。一帘鸠外雨，几处闲田，隔潮动春锄。新烟禁柳，想如今、绿到西湖。犹记得、当年深隐，门掩两三株。
愁余。荒洲古溆，断梗疏萍，更漂流何处。空自觉、围羞带减，影怯灯孤。常疑即见桃花面，甚近来、翻笑无书。书纵远，如何梦也都无。
通州道中喜逢俞理初孝廉
张穆（明代）

老作诸侯客，著书难疗贫。感君垂素发，令我倦黄尘。

身世扁舟隘，江皋夜雨新。喜逢兼惜别，蛟鳄尚横津。
采桑子·西风半夜帘栊冷
冯延巳（五代）

西风半夜帘栊冷，
远梦初归。
□过金扉，
花谢窗前夜合枝。
昭阳殿里新翻曲，
未有人知。
偷取笙吹，
惊觉寒□到晓啼。
清晖亭
叶茵（宋代）

半点嚣尘不敢留，清光野色自浮游。
一泉走石夜多雨，万竹围松风似秋。
剩喜有诗堪献佛，从教无骨可封侯。
上人回施清閒供，兰芷香中著茗瓯。
送知己
李洞（唐代）

郡清官舍冷，枕席溅山泉。药气来人外，灯光到鹤边。

梦秦书印斗，思越画渔船。掷笏南归去，波涛路几千。
颂古十七首
释师观（宋代）

见成活许莫周遮，椎下分疏事转差。
若是咬人狮子子，何须牙上更安牙。
久欲乞归未得一日蒙恩放归不胜欣喜涂中得十
吴芾（宋代）

兀兀篮舆足欲拳，聊扶藜杖步山边。
招提此去无多地，且就僧房借榻眠。
谒显应观崔真君
魏元若（宋代）

磁州惠政泽流长，翊运於今有耿光。
金甲护迁驰白马，绛衣诞耿拥红羊。
久劳宵旰筹中土，为祝英灵监下方。
唾手幽燕应默相，弯弧万里射天狼。
次丘监丞破山夜集并纤字韵 其一
释居简（宋代）

领客能官样，鸳鸿戢翼随。题无流处叶，续有醉时诗。

听雨思归者，寻梅且已之。小池疏积淤，何必赋盆池。
交溪静安院见许尉题壁次韵
陈渊（宋代）

柱颐脩剑上凌烟，自古功名亦偶然。钟鼎山林俱不恶，一瓢吾欲尽馀年。
依韵和正老自叹之什二首
强至（宋代）

我无尺地可耕锄，君有高田占具区。
若论生涯犹厚薄，独於宦意等分铢。
壮年未建鸿毛利，寸禄聊甘稚齿孥。
不学庸庸自持者，高冠空食上农夫。
即席和丁首帅送行诗韵
魏了翁（宋代）

眼明织翠剪新诗，勉我当今尚可为。
知觉斯民知觉我，溺饥天可溺饥谁。
志亨不管身穷达，谊正宁论效疾迟。
倒尽玉瓶谈未了，沙头忍泪与君辞。
明堂侍祠十绝 其七
杨简（宋代）

合宫深敞匝脩廊，万烛煇煇粲奉璋。自有质文昭俭度，不须扬厉述齐房。
杂曲歌辞。水调
吴融（唐代）

凿河千里走黄沙，浮殿西来动日华。

可道新声是亡国，且贪惆怅后庭花。
去年十一月十二日致宏如秦州仆饯之余口复到
张嵲（宋代）

忆昔游河梁，对床三夜语。
平生慷慨心，远别颜亦苦。
朔风黄叶慷，尚记躯车去。
君行已映林，我首犹屡顾。
重经分手地，物色宛如许。
怀人感河山，抚节惊寒暑。
别来世事多，琐细不足数。
惟有绿林徒，跳梁犹若故。
汉南十二州，一半为盗据。
向之西来师，猛鸷类熊虎。
从以万马群，旌旃蔽村坞。
惟知口打贼，未辨狸搏鼠。
徵求徒浚民，万分一无补。
空令贫者毙，复使富室窭。
去年粟如金，艰食古未睹。
今春濒汉州，秋种不入土。
如何十万师，不办一朝貯。
传闻许汝郊，平民尽俘掳。
秋高马首南，跬足仰谁御。
栖山无定居，处邑复多惧。
无资忧殍踣，有粟畏攘取。
怀安昔所戒，随众谋远举。
第恐向他州，未保终安堵。
悠悠四海间，托身定何所。
忧来如鼎燋，意乱若棼缕。
君家聚族多，巢幙多风雨。
胡为事远游，遄归莫容与。
和初到岭二绝 其二
刘跂（宋代）

欲语吞声且复休，异乡风物伴牢愁。铅华不为无人识，独自妆成却自羞。
偈二十四首 其一
释守卓（宋代）

心心心，佛佛佛。心佛佛心，心心佛佛。心佛无二，更须知有向上一窍。

如何是向上一窍，南瞻部州，北郁单越。
古剑词
赵孟坚（宋代）

古剑三尺长，土花上鳞甲。
几年闭蛰藏，射斗光夜发。
提携绕区市，鲜复事磨刮。
嫖姚一拂拭，蛟断悄可截。
志士宁终穷，行逢达观达。
次韵罗仲共山村题咏十首 其五
周紫芝（宋代）

避地成真隐，依山结草庐。此身无籍在，随寓即成居。
孔家涵桃花
朱浩（清代）

田头老农颜似铁，操犁日朝到日昃。归来破灶烧湿苇，翠烟如缕消残雪。

蒸称煮藿儿女欢，不嫌泥垢同盘餐。黄土筑墙茅盖屋，此中即是桃花源。

门外忽见胭脂山，一株雨株春风颠。浣纱女子清溪边，卖珠侍儿修篁间。

金粉扬州空斗巧，富贵春明无此好。水流花发少人知，黄牛独龁门前草。
玉蝴蝶 秋怀
陈霆（明代）

寥落天涯情景，碧云合处，连日秋阴。人影西风，楼空雁字沉沉。

晚楼台、一声长笛，静院宇、几处疏砧。遣寒侵。客尘破帽，如梦孤衾。

沉吟。青铜看罢，年华荏苒，世路侵寻。宝剑埋光，锦囊三尺少知音。

青衫湿、别愁不断，黄花老、归思难禁。黯登临。碧山远水，一片伤心。
送人还会稽
胡应麟（明代）

夕阳行色怅孤蓬，大海家林挂树丛。芳草不堪吴塞绿，飞花犹树越台红。

相看游子悲春尽，何限才人泣路穷。明到钱塘潮落后，书邮频寄北来鸿。
广陵行
韦应物（唐代）

雄藩镇楚郊，地势郁岧峣.双旌拥万戟，中有霍嫖姚。

海云助兵气，宝货益军饶。严城动寒角，晚骑踏霜桥。

翕习英豪集，振奋士卒骁。列郡何足数，趋拜等卑寮。

日宴方云罢，人逸马萧萧。忽如京洛间，游子风尘飘。

归来视宝剑，功名岂一朝。
夜汲
陆游（宋代）

酒渴起夜汲，月白天正青。
铜瓶响寒泉，闻之心自醒。
井边双梧桐，映月影离离，上有独栖鹊，细爪握高枝。
我欲画团扇，良工不可求。
三叹拊庭楯，浩然风露秋。
田家纪事
舒岳祥（宋代）

濛濛土雾连三日，父老传经十七年。蚕月人家多忌讳，麦秋时候好安眠。

桑鸠逐妇应嫌雨，社燕依人不避烟。短策绿阴新似沃，顷筐朱实写来圆。
七夕
张玉书（清代）

一年一度鹊填桥，欢会佳期只此宵。寄语女郎休懊恼，人间死别更魂销。
晚书二首
赵蕃（宋代）

春晚苦多风，花残不见红。
问花宁自觉，愁杀白头翁。
奉酬君俞席上偶成
韩维（宋代）

候月纱笼合，看梅翠幄开。
满城均俗乐，同闬得君来。
笑极时倾弁，欢狂欲倒罍。
赋诗惭善祝，凡器岂公台。
夏日杂题
陆游（宋代）

情怀万里长征客，身世连床旦过僧。
熟计书空成咄咄，不如任运去腾腾。
忆晋祠风景且以致望雨之意
于谦（明代）

悬瓮山前境趣幽，邑人云是小瀛洲。群峰环耸青螺髻，合涧中分碧玉流。

出洞神龙和雾起，淩波仙女弄珠游。愿将一掬灵祠水，散作甘霖遍九州。
赠日本僧空海离合诗
马总（唐代）

仍可万里来，可非衒其才。增学助元机，土人如子稀。
游茶园山
徐奭（清代）

危峰高矗立，俯瞰白云流。雾重晴疑雨，山寒夏亦秋。

狖猿缘屋叫，魍魉逐人游。转忆逃秦日，萧萧木叶愁。
送潚丞剡川
楼钥（宋代）

工部丞昆丘，我生丁巳年。比吾既逾冠，再转丞金渊。

年龄过半百，奏子哦松轩。亲见勤小物，如彼少壮然。

受输导行费，略不取一钱。飞糠至眯目，犹恐劳弗宣。

汝方壮有室，行行贰剡川。地近既便亲，俸外有圭田。

惟当念尔祖，奉职罔不虔。邑无不当问，事亦不得专。

退无为避事，进勿至侵权。庄生才不才，其间要求旃。

去年苦旱歉，谷熟殊颇偏。未知催科时，何取何当蠲。

二十七乡民，户口富人烟。去天曾不远，美恶易以传。

大宁九十馀，父母俱华颠。况子勤干蛊，岂不深爱怜。

食禄须尽瘁，毋叹我独贤。不应频往来，恃有檄可沿。

时时寄安书，何殊在目前。秋赋已复近，公馀更加鞭。

金罍喜接境，一水通乡船。他时傥少病，尚能催击鲜。
奉酬侍御家兄东洛闲居夜晴观雪之什
窦庠（唐代）

洛阳宫观与天齐，雪净云消月未西。清浅乍分银汉近，

辉光渐觉玉绳低。绿醽乍熟堪聊酌，黄竹篇成好命题。

应念武关山断处，空愁簿领候晨鸡。
送谭供奉
强至（宋代）

丹山灵凤质，偶别帝梧飞。
忽忆华林好，还收倦翼归。
绿深宫树合，红薄苑花稀。
重到回翔地，卑栖叹昨非。
雨后登城上亭
朱翌（宋代）

何堪湿热坐支离，且就虚凉看剧棋。
避雨唯应急走耳，登城原丐少休之。
江山政此成三绝，耳目醒然亦一奇。
突兀小亭吾画箧，真形妙境恣君窥。
题清虚庵三首
曹勋（宋代）

松篁交映有无中，行近仙扉一水东。
独上上清三洞妙，宝章云笈助真风。
同君俞、季永步至普济寺，晚泛西湖以归，得
杨万里（宋代）

曲曲都城缭翠微，鳞鳞湖浪动斜晖。
天寒日暮游人少，两岸轻舟星散归。
句
忘怀老人（宋代）

寸地不可弃，东风何处无。
水调歌头（己酉宿樟原驿得雨）
李曾伯（宋代）

之子问行役，火伞正当天。酷哉几可炙手，流汗满襟沾。仆仆长亭古道，人在竹舆何似，甑釜受蒸煎。帝悯苍生热，敕下九龙渊。

命丰隆，驱屏翳，起蜚廉。神工一炊黍顷，爽气遍垓埏。洗涤山河尘土，转作清凉境界，物类举醒然。稽首谢天赐，伸脚快宵眠。
咏神京八景 其七 玉泉垂虹
陈孚（元代）

雪波碧涌千崖高，落花点点浮寒瑶。日斜忽奋五彩气，飞上太空横作桥。

古寺钟残塔铃语，回首前村犹急雨。轻绡欲剪一幅秋，又逐西风过南浦。
云岩宝镜三昧
释德洪（宋代）

宝镜当机不密传，纤毫渗漏堕言诠。圆伊三点分宾主，妙挟双言绝正偏。

暗里丹青元异色，句中泾渭本同川。婴儿索物哆啝耳，与物宁瞋语未全。
三月
许月卿（宋代）

三月春如少年时，了知造化最儿嬉。
智行无事柳飞絮，道法自然花满枝。
锦乡园林天富贵，神仙院落月清奇。
老天长似春三月，游嬉人间不皱眉。
送杜兵侍
魏了翁（宋代）

敝貂冲寒马声湿，馀杭门外送归客。去年曾送六朱幡，今年又送四千石。

更有三令相后先，采不盈筐去如织。濛濛风雪人气薄，漠漠烟尘剑花蚀。

独立长空倚天壁，几度乞归归未得。贰卿荦荦天与姿，不肯随俗相脂韦。

声名早落虞舜聪，霞裾云佩明春晖。虞舜已死不复返，云埋苍梧天地悲。

万物兴歇各有期，人生出处宁无时。揽裾结佩下霄汉，苟得吾志官无卑。

史臣昨侍玉皇案，爱民一语何孜孜。愿公领此深长思，民力竭矣谁其知。

更须同志共此事，则公且去吾亦归。
五哀诗·李牧
司马光（宋代）

椎牛飨壮士，拔距养奇材。
虏帐方惊避，秦金已闇来。
旌旗移幕府，荆棘蔓丛台。
部曲依稀在，犹能话郭开。
寄张六
刘攽（宋代）

十里一反顾，去君垂五千。远身卑湿地，归意泬寥天。

南极多来雁，秋阴减跕鸢。寄书江汉水，好送北归船。
水亭夜坐
于石（宋代）

水光涵月浸虚窗，醉倚栏干午夜凉。
蛙一两声隔篱落，萤三四点过池塘。
风摇松影蛟龙活，露泻荷盘翡翠香。
俯仰不知天地阔，悠然长啸据胡床。
游金山
鲜于侁（宋代）

蓬莱三神山，横绝巨鳌背。
鳌倾海水动，一峰失所在。
飞来大江中，盘礴几千载。
化为金山居，龙象错朱贝。
夙昔爱山水，江湖不暂忘。
君前或剖竹，匏击古维扬。
隐然绝胜地，旦旦遥相望。
不意二君子，招携一苇航。
高蹑云梯，阔视皦溟涨。
潮来隐天地，万里掷白浪。
波清云汉净，澄流迷下上。
更深月正中，山影杳无象。
蛟龟四面穴，形势三洲壮。
融结即难穷，丹青殊莫装。
苏侯韵高远，邵子雅趋尚。
奇观极无边，幽等端未放。
浮生阅流水，清晨造方丈。
毕景趣言归，侵星摇两桨。
颂古一百二十一首
释宗杲（宋代）

瑟瑟风松，萧萧雨桧。
师子咬人，韩{左犭右卢}逐瑰。
山中偶成二首
白玉蟾（宋代）

长日扃门坐小亭，松阴竹影自清清。
山翁莫问吾名姓，天上星辰地下行。
句
张宪武（宋代）

万叠崇岗揖卧龙，一峰圆顶翠连空。
夜游宫（宴席）
陆游（宋代）

宴罢珠帘半卷。画檐外、蜡香人散。翠雾霏霏漏声断。倚香肩，看中庭，花影乱。宛是高唐馆。宝奁炷、麝烟初暖。璧月何妨夜夜满。拥芳柔，恨今年，寒尚浅。
李楚老尚书挽歌词三首 其一
葛胜仲（宋代）

席宠三台后，疏恩八座荣。朝廷真大蔡，边鄙更长城。

戾社符刀梦，王墀识履声。阴功归壤子，衮衮出名卿。
代为大川重说偈言
吴潜（宋代）

无流无派亦无源，粝食充饥衲御寒。
直下承当直下了，有何佛祖有何传。
东湖 其四
林迪（宋代）

一曲清歌酒一觞，幅巾林下兴何长。沙鸥似觉忘机久，时引新雏过短墙。
宝奎殿前花树子去年与宋中道同赋今复答宋诗
韩维（宋代）

长条飞动不依栏，淡粉浓朱巧作团。
无语不辞终日立，有情曾作隔年看。
春罗试舞衣新换，古锦藏诗墨未乾。
我为愁多悲节物，欲酬佳句泪沾翰。
对月联句
刘镇（宋代）

与君坐阶除，遥望海上月。
试举太白杯，借问几圆缺。
人物易分散，动作隔年别。
今宵对嫜娟，莫放酣歌绝。
题美人汲井养花图
袁华（明代）

茝石莺啼琐窗静，御柳条长拂金井。美人初试薄罗裳，翠袖双擎玉壶冷。

璚树花开璧月圆，一枝折得浸红泉。莫教野鹿偷衔去，狼籍香囊蜀道边。
帝耕藉田 其一
梁亭表（明代）

阁道春风动地来，青郊十里泰坛开。晴分帐殿金为埒，春入桑田锦作堆。

赐食歌欢瞻圣藻，调羹辛苦属盐梅。侍臣拜献争嫌拙，播岳空惭短赋才。
息影
释文珦（宋代）

息影尘埃表，安心静默间。
若为消白日，长是对青山。
流水欲穷处，野猿相与还。
孤云时起灭，未必似余閒。
偈一百二十首 其二十八
释怀深（宋代）

天面雁横七八点，海门日上两三竿。祖师心印分明在，自是时人不解看。
春日
张耒（宋代）

如丝苣甲饤春盘，韭叶金黄雪未干。
旅饭二年无此味，故园千里几时还。
异方时节三巵酒，残岁风烟一惨颜。
曾奉龙旗典邦礼，岁穷祠祀少休闲。
杨夫人
魏了翁（宋代）

行应珩璜女子师，荐修蘋藻大夫妻。礼门总是行持地，宦海元非爱欲泥。

翚翟相传犹白凤，鹓雏可伏胜黄鸡。柳州念妹嗟何及，令德章章银笔题。
送通上人游庐山
释德洪（宋代）

少年四方志，一杖馀氎巾。朝来过微雨，扁舟买南津。

庐山冠天下，况复当青春。遥知泊星渚，云开苍翠新。

相看发一笑，瀑布垂天绅。虚汉清月上，山空无四邻。

应怀千载姿，坐榻空埋尘。兴来得好语，录寄北山人。
降香回燕
汪元量（宋代）

一从得玉旨，勒马幽燕起。河北与河南，一万五千里。
题南园画瘦马
陈曾寿（清代）

日短风萧山涧曲，意往神迷影硉兀。百莝一豆梦皆空，润吻寒硉聊注目。

云雷降精事岂偶，厚地高天一穷谷。千秋死所非易致，自恨峥嵘露奇骨。

绝笔空传形外姿，赏真谁是道林师。枯禅便入骆驼坐，雪壮霜骄耿此奇。